Kertomus

Euroopan jälleenrakennusviraston tilinpäätöksestä varainhoitovuodelta 2001 sekä viraston vastaukset

(2002/C 326/01)

SISÄLLYS

>TAULUKON PAIKKA>

TILINTARKASTUSTUOMIOISTUIMEN TARKASTUSKERTOMUS

1. Tämä tarkastuskertomus on osoitettu neuvostolle ja Euroopan parlamentille 5. joulukuuta 2000 annetun neuvoston asetuksen (EY) N:o 2667/2000(1) 8 artiklan mukaisesti.

2. Tilintarkastustuomioistuin tarkasti Euroopan jälleenrakennusviraston tilinpäätöksen 31. joulukuuta 2001 päättyneeltä varainhoitovuodelta (ks. kohta 11). Neuvoston asetuksen (EY) N:o 2667/2000 8 artiklan mukaan talousarvion toteuttamisesta on vastannut viraston johtaja. Johtajan tehtäviin kuuluu tilinpäätöksen laatiminen ja esittäminen(2) saman asetuksen 9 artiklan perusteella laaditun sisäisen varainhoitosäännön mukaisesti. Tilintarkastustuomioistuimen on tarkastettava nämä tilit Euroopan yhteisön perustamissopimuksen 248 artiklan nojalla.

3. Tilintarkastustuomioistuin on toimittanut tarkastuksensa tarkastusperiaatteidensa ja -standardiensa mukaisesti. Niissä sovelletaan yleisesti hyväksyttyjä kansainvälisiä tarkastusstandardeja yhteisön näkökulmasta. Tilintarkastustuomioistuin on tarkastanut kirjanpitoaineiston ja soveltanut muita tarpeelliseksi katsomiaan tarkastusmenetelmiä. Tilintarkastustuomioistuin sai tarkastuksen avulla riittävän perustan jäljempänä esitettyä kantaa varten.

4. Tilintarkastustuomioistuin sai tarkastuksen perusteella kohtuullisen varmuuden siitä, että 31. joulukuuta 2001 päättyneen varainhoitovuoden tilinpäätös on luotettava ja tilien perustana olevat toimet kaiken kaikkiaan lailliset ja asianmukaiset.

5. Asettamatta kyseenalaiseksi edellä kohdassa 4 esitettyä kantaa tilintarkastustuomioistuin haluaa kiinnittää lukijoiden huomion kohdissa 10 ja 11 selostettuihin seikkoihin.

TÄRKEIMMÄT HUOMAUTUKSET VARAINHOIDOSTA

Talousarvion toteuttaminen

6. Viraston talousarviovaroja hallinnoidaan jaksotettuina määrärahoina. Tavoitteidensa saavuttamiseksi virasto saa komissiolta tukea jaksotettujen määrärahojen muodossa, joista enintään prosentti voidaan käyttää henkilöstö- ja hallintomenojen kattamiseen. Virasto aloitti toimintansa vuoden 2000 alussa. Vuonna 2001 viraston toimintaa laajennettiin Serbian tasavallan ja Montenegron tasavallan alueelle. Varainhoitovuoden 2001 määrärahojen toteuttaminen esitetään taulukossa 1(3).

7. Varainhoitovuoden 2001 talousarvioon kirjattiin yhteensä 410,6 miljoonaa euroa. Todellisuudessa menoihin käytettävissä olevia määrärahoja oli varainhoitovuonna 2001 yhteensä 411,2 miljoonaa euroa, mukaan lukien 0,6 miljoonan euron määrä vastikevaroja, joita ei oteta talousarvioon.

8. Virastolla oli komission vuonna 2000 myöntämistä määrärahoista jäljellä sidottavaksi tarkoitettu 411,6 miljoonan euron jäännös. Määrärahoihin sisältyi arvio komission hallinnoimien Serbian avustusohjelmien jatkamiseen tarvittavista määrärahoista. Näitä ohjelmia koskevat 120,7 miljoonan euron määrärahat peruuntuivat viraston tekemän tarkemman arvioinnin jälkeen.

9. Varainhoitovuotta 2000 koskevassa kertomuksessaan tilintarkastustuomioistuin ilmoitti viraston talousarviokirjanpidon puutteista. Virasto aloitti talousarviokirjanpitoa koskevan SI2-tietojärjestelmän käyttöönoton vuoden 2001 loppupuolella. Lisäksi viraston oli lisättävä järjestelmään rahoitustiedot useista hankkeista, joiden hallinnointi oli aiemmin komission vastuulla.

10. Virasto käytti hankkeiden yhteenlaskettuja arvoja lisätessään olemassa olevia tietoja SI2-tietojärjestelmään. Näin ollen SI2-tietojärjestelmässä ei ole aina mahdollista havaita käytettyjen määrärahojen alkuperäistä varainhoitovuotta eikä erottaa komission käynnistämiä hankkeita koskevien varainhoitovuonna 2001 suoritettujen maksujen osalta, mitkä maksut ovat viraston ja mitkä komission suorittamia. Vaikka tilintarkastustuomioistuin onkin saanut riittävän varmuuden tietojen luotettavuudesta, talousarvion toteuttamisen selvittämiseksi tarkasti on käytettävä taulukkolaskentaohjelmiin perustuvia ylimääräisiä välineitä, joiden käyttö on hankalaa. Viraston olisi vähennettävä näiden välineiden käyttöä tai jopa lakattava kokonaan käyttämästä niitä, sillä niihin sisältyy merkittävä virheriski.

Tilinpäätöksen laatiminen

11. Viraston 29. maaliskuuta 2002 lähettämässä tilinpäätöksessä oli virheitä, joista sille on huomautettu. Korjattu tilinpäätös toimitettiin 4. lokakuuta 2002. Tilintarkastustuomioistuimen tarkastuskertomus koskee tulostilin ja taseen muutettua versiota ja niistä esitetään yhteenveto taulukoissa 2 ja 3.

12. Kullakin toimintakeskuksella oli vuonna 2001 oma kirjanpitonsa. Olisi täytynyt tehdä säännöllisesti täsmäytyksiä sen varmistamiseksi, että tiedot ovat yhdenmukaiset keskuskirjanpidon kanssa. Lisäksi virasto jatkoi vuonna 2001 taulukkolaskentaohjelmien käyttöä yleisen kirjanpidon osalta, vaikka ohjelmiin sisältyykin virheiden mahdollisuuksia.

Varainhoitoa koskevien sääntöjen soveltaminen

13. Viraston hankalien toimintaolosuhteiden vuoksi komissio pystyi osoittamaan sille varainhoidon valvojan vasta vuoden 2001 alkupuolella.

14. Viraston saatavista ei tehdä perintämääräyksiä järjestelmällisesti, mikä on vastoin varainhoitoasetuksen säännöksiä.

15. Heinäkuun 26. päivänä 2001 allekirjoitettiin komission pyynnöstä suoraan tehty sopimus erään asiantuntijan kanssa(4). Sopimuksen kesto oli 15 kuukautta ja se liittyi teknisen asiantuntija-avun antamiseen Jugoslavian liittotasavallan presidentin avustajille. Vaikka asiantuntijan palkkaamisesta oli pääpiirteittäin sovittu vuoden 2000 lopulla, hänet palkattiin ilman kilpailumenettelyä kiireellisyyteen vedoten. Lisäksi sopimusta on sovellettu osittain taannehtivasti, sillä asiantuntija aloitti työnsä kaksi kuukautta ennen sopimuksen allekirjoittamista.

Asunto-ohjelma

16. Yksi viraston ensisijaisista tehtävistä koskee vihamielisyyksien aikana vahingoittuneiden, erityisesti kaikkein köyhimmän väestön asuntojen korjaamista tai uudelleenrakentamista. Tilintarkastustuomioistuin on tarkastellut toimen toteuttamisesta vuonna 2000 saatuja tuloksia (taulukossa 4 esitetään tärkeimmät toimeen liittyvät tiedot). Vaikka kunnostettujen asuntojen kokonaismäärä ylittikin 4 prosentilla alustavan tavoitteen, niiden jakautuminen tarvittavien korjaustöiden mukaisesti eroaa huomattavasti sopimuksissa ja niiden täydennyksissä suunnitellusta. Täysin uudelleenrakennettavien asuntojen määrä on käytännössä kaksinkertaistunut. Mainittujen seikkojen vuoksi viraston olisi pohdittava keinoja tehostaa korjaustöiden valintaprosessia, jotta pystyttäisiin paremmin vastaamaan todellisiin tarpeisiin.

VIRASTON TEHOKKUUTTA KOSKEVIEN AIEMPIEN HUOMAUTUSTEN SEURANTA

17. Varainhoitovuotta 2000 koskevassa kertomuksessaan(5) tilintarkastustuomioistuin tarkasteli viraston tehokkuuteen liittyviä eri näkökohtia sekä sen Kosovossa rahoittamien toimien ja niiden vaikutusten kestävyyttä.

18. Tehokkuuden kannalta katsottuna virasto on pystynyt tekemään paljon sitoumuksia ja suorittamaan paljon maksuja pitäen samalla omat henkilöstö- ja hallintomenonsa pieninä. Lisäksi se on pienentänyt edelleen sopimuspuolille maksettavien ennakoiden määrää sekä nopeuttanut vastapainoksi maksumenettelyjä töiden loppuun saattamisen jälkeen.

19. Tilintarkastustuomioistuimen suosituksen(6) mukaisesti virasto on jatkanut toimiensa keskittämistä ensisijaisina pidetyille aloille. Vuodesta 2001 on korostettu institutionaalisia toimenpiteitä(7).

20. Toinen tilintarkastustuomioistuimen antama suositus(8) oli vähentää johtokunnan kokousten määrää niistä virastolle aiheutuvien työtaakan ja hallinnollisten kustannusten vuoksi. Kokousten määrää on vähennetty, eikä tästä ole kokemusten mukaan ollut huonoja seurauksia.

21. Kolmas ja viimeinen suositus(9) koski toimenpiteitä, joita olisi toteutettava Euroopan unionin rahoittamien toimien kestävyyden varmistamiseksi. Komissio on valmistellut yhdessä Yhdistyneiden Kansakuntien kanssa toimintasuunnitelmat viidelle ensisijaiselle alalle(10). Vuoden 2001 lopulla päätettiin, että toimintasuunnitelmiin sisällytettäisiin tästä lähtien tavoitteet ja tulosindikaattorit. Yhdistyneiden Kansakuntien Kosovon siviilioperaation(11) eurooppalainen toimiala seuraa suunnitelmien toteuttamista neljännesvuosittain laadittavien kertomusten avulla. Komission olisi jatkettava yhteistyön kehittämistä Yhdistyneiden Kansakuntien kanssa ja tiivistettävä sitä ohjelmien seurannan ja arvioinnin alalla, jotta ohjelmien vaikutusten kestävyys voitaisiin varmistaa. Virastossa on otettu käyttöön seurantajärjestelmiä. Siltä puuttuu kuitenkin kokonaisvaltainen seurantasuunnitelma, jonka avulla varmistettaisiin kaikkien hankkeiden järjestelmällinen seuranta. Virasto on perustanut arviointiyksikön, joka on laatinut ensimmäiset kertomuksensa. Kyseisten kertomusten suosituksia hyödynnetään jatkossa toteutettavia toimia suunniteltaessa.

22. Erityisesti liikenteen infrastruktuurien alalla saatuja tuloksia voidaan pitää tyydyttävinä. Jälleenrakennusvaiheen jälkeen Kosovolle myönnettävä rahoitus kuitenkin pienenee, mikä voi vaikuttaa nykyisen tieverkoston ylläpitoon ja vaikeuttaa sen kehittämistä.

23. Energia-ala hyötyi kaudella 1999-2001 yhteensä 287,5 miljoonan euron tuista, joista 74 miljoonaa euroa oli tarkoitettu energiantuonnin rahoittamiseen. Yhdistyneiden Kansakuntien Kosovon siviilioperaatio arvioi, että alalle tarvitaan vielä 200 miljoonan euron investoinnit. Komissio on päättänyt vähentää energia-alalle myönnettävää tukea. Tälle alalle myönnettävät tuet olisi keskitettävä liitännäistoimenpiteisiin, joita toteutetaan vähitellen erityisesti maksujen perinnän osalta. Yhdistyneiden Kansakuntien Kosovon siviilioperaation joulukuussa 2001 laatimien tilastojen mukaan ainoastaan 62 prosenttia sähkötoimituksista on laskutettu ja 28 prosenttia näistä on maksettu. Vuositasolla toimitetun sähkön arvon ja saatujen tulojen välinen ero on arviolta 100 miljoonaa euroa. Tällaisia eroja ei voida hyväksyä, ja toimien lisääminen tulojen asianmukaiseksi perimiseksi vähentäisi huomattavasti ulkoisen rahoituksen tarvetta energia-alalla.

Tilintarkastustuomioistuin on hyväksynyt tämän kertomuksen Luxemburgissa 24. lokakuuta 2002 pitämässään kokouksessa.

Tilintarkastustuomioistuimen puolesta

Juan Manuel Fabra Vallés

presidentti

(1) EYVL L 306, 7.12.2000, s. 7.

(2) Neuvoston asetuksen (EY) N:o 2667/2000 8 artiklan mukaisesti viraston kirjanpito varainhoitovuoden 2001 tuloista ja menoista annettiin 29. maaliskuuta 2002 toimitettavaksi viraston johtokunnalle, Euroopan parlamentille, komissiolle ja tilintarkastustuomioistuimelle. Tilien korjattu versio annettiin 4. lokakuuta 2002 ja tilintarkastustuomioistuin vastaanotti sen 7. lokakuuta 2002. Tilinpäätöksen tiivistelmä on esitetty tämän kertomuksen liitteenä olevissa taulukoissa.

(3) Myönnettyihin määrärahoihin kuuluu 65,9 miljoonaa euroa TAFKO:n käyttämättä jättämiä määrärahoja.

(4) Sopimus 01/06/009.

(5) EYVL C 355, 13.12.2001, kohta 21 ja seuraavat kohdat.

(6) Ks. varainhoitovuotta 2001 koskeva kertomus, kohdat 72 ja 73 (EYVL C 355, 13.12.2001).

(7) Alalla suunniteltujen ohjelmien tarkoituksena on edistää yksityisen sektorin toimintaa markkinataloudessa ja tukea toimia demokratian sääntöjen noudattamiseksi sekä ihmisoikeuksien ja yleisen lainmukaisuuden kunnioittamiseksi.

(8) Ks. varainhoitovuotta 2001 koskeva kertomus, kohdat 74 ja 75 (EYVL C 355, 13.12.2001).

(9) Ks. varainhoitovuotta 2001 koskeva kertomus, kohdat 76 ja 77 (EYVL C 355, 13.12.2001).

(10) Energia, liikenne, yritysten kehittäminen, vesihuolto ja terveydenhuolto.

(11) Yhdistyneiden Kansakuntien Kosovon siviilioperaatio koostuu neljästä toimialasta, jotka ovat "oikeuslaitos ja poliisi", "siviilihallinto", "demokratiakehitys ja hallintorakenteiden kehittäminen" sekä "talouskehitys", jota Euroopan unioni johtaa.

Taulukko 1

Talousarvion toteuttaminen varainhoitovuonna 2001Huom.

Summissa voi olla pyöristämisestä johtuvia eroja.

Lähde:

Virastolta saadut tiedot - Taulukoissa annetaan yhteenveto viraston omaan tilinpäätökseen sisältyvistä tiedoista.

>TAULUKON PAIKKA>

>TAULUKON PAIKKA>

Taulukko 2

Tulostili varainhoitovuosilta 2001 ja 2000

>TAULUKON PAIKKA>

Huom.

Summissa voi olla pyöristämisestä johtuvia eroja.

Lähde:

Virastolta saadut tiedot - Taulukoissa annetaan yhteenveto viraston omaan tilinpäätökseen sisältyvistä tiedoista.

Taulukko 3

Tase 31. joulukuuta 2001 ja 31. joulukuuta 2000Huom.

Summissa voi olla pyöristämisestä johtuvia eroja.

Lähde:

Virastolta saadut tiedot - Taulukoissa annetaan yhteenveto viraston omaan tilinpäätökseen sisältyvistä tiedoista.

>TAULUKON PAIKKA>

>TAULUKON PAIKKA>

Taulukko 4

Korjattavien talojen määrä((III ryhmän asunnoissa on tehtävä pääasiassa katon korjaustöitä, IV. A ryhmän asunnoista jäljelle jääneitä perusrakenteita voidaan vielä käyttää ja IV. B ryhmän asunnot on rakennettava kokonaan uudelleen.))

>TAULUKON PAIKKA>

Lähde:

Euroopan jälleenrakennusvirasto.

Viraston vastaukset

Talousarvion täytäntöönpano

10. Virasto ilmoitti kumulatiiviset maksumäärät ennen S12:n käyttöönottoa, koska käytännössä ei ollut mahdollista kirjata kaikkia tapahtumia yksitellen useiden avustusvuosien ajalta (Kosovo, Serbia ja Montenegro vuodesta 1998 ja entinen Jugoslavian tasavalta Makedonia vuodesta 1996). Kosovon maksutapahtumia (1998 - helmikuu 2000) koskevat tiedot, joissa komission ja viraston suorittamat maksut on eroteltu toisistaan, ovat saatavilla viraston arkistosta.

Kirjanpito

12. Varainhoitovuosi 2002 alkoi uudella keskitetyllä kirjanpitojärjestelmällä (S12), joka eliminoi riskit tilikauden päättyessä.

Varainhoitosäännösten soveltaminen

14. Virasto peri kaikki saatavat kolmansilta osapuolilta käyttäen erityisiä sisäisiä kaavakkeita perintämääräyksinä.

Asunto-ohjelma

16. Tavoitteiden ylittäminen on erityisen merkille pantavaa ottaen huomioon, että vuoden 2001 ohjelman osalta yli 80 prosenttia jälleenrakennetuista taloista oli luokiteltu täysin tuhoutuneiksi.